Správa zo zahraničnej pracovnej cesty

1.  Účastník ZPC
Ing. Jozef PITEL, CSc.
Adresa pracoviska : Elektrotechnický ústav SAV, Dúbravská cesta 9, 841 04 Bratislava 
Pracovné  zaradenie : samostatný vedecký pracovník 

2.  Zahraničná pracovná cesta
Štát, mesto : Španielsko, Barcelona
Miesto : European Joint Undertaking for ITER and Development of Fusion for Energy (F4E),  Josep Pla 2, Torres Diagonal Litoral, Edificio B3, 080 19 Barcelona
Vykonaná v dňoch : 22. – 24. októbra 2012
Účel cesty : Účasť na 25. zasadnutí Správnej rady F4E
Spôsob jej financovania (cestovné,  pobytové náklady) : MŠVVŠ SR

3.  Rámcový program pobytu
Zasadnutie Správnej rady „Spoločného európskeho podniku pre ITER a rozvoj energie jadrovej syntézy (F4E)“ sa konalo v sídle F4E v Barcelone. Účastníci zasadnutia : predseda S.Ward (UK) + zástupcovia všetkých ČŠ EÚ-27 s výnimkou CY, MT, LUX - všetci ospravedlnení ; tajomník R.Monk ; Európska komisia (EK) : H.Pero (vedúci Oddelenia 4 – jadrová syntéza, zároveň poverený vedením Direktoriátu K – Energetika, Generálneho direktoriátu DG3 pre výskum a inovácie). 

4.  Stručný priebeh rokovaní

1) Popis problematiky

ITER (International Thermonuclear Reactor) predstavuje najväčší experiment, ktorý je predposledným krokom k praktickému využitiu termonukleárnej energie, tj energie jadrovej syntézy. Jeho cieľom je optimalizovať technológiu, komponenty, riadenie a podmienky nutné pre prevádzku budúcich termonukleárnych elektrární. Reaktor typu TOKAMAK (rozmery toroidu / prstenca : výška 24 m, priemer 30 m, objem pracovného priestoru 800 m3) bude generovať energiu s (tepelným) výkonom 500 MW počas 8 minútovej prevádzky resp. 300 MW / 50 minút, koeficient účinnosti Q = 10). Zariadenie sa stavia vo francúzskom jadrovom stredisku Cadarache (blízko Marseille), podľa pôvodného plánu z roku 2001 malo byť skonštruované do roku 2016, prvú plazmu malo generovať koncom roku 2019, určite ale dôjde k sklzu cca o jeden rok. Plná prevádzka a experimenty sú naplánované na roky 2026-2036. Súčasťou projektu je aj dlhodobý výskum vlastností materiálov pre reaktory budúcich termonukleárnych reaktorov (IFMIF) v Japonsku, kde sa paralelne pracuje aj na projekte pilotnej termonukleárnej elektrárne (tzv. DEMO ; harmonogram : koncept načrtnutý do roku 2019, dizajn hotový v roku 2024, zariadenie skonštruované a spustené do prevádzky v roku 2033).

Členmi združenia Medzinárodná organizácia ITER (ITER-IO) je 7 subjektov : EÚ-27 (Spoločenstvo EURATOM zastúpené Komisiou) + Švajčiarsko, Japonsko, Ruská federácia, USA, Južná Kórea, Čína a India. EÚ hradí 5/11 celkových nákladov (EURATOM 80 %, Francúzsko 20 %), pričom platby sa realizujú v prevažnej miere vo forme in-kind, tj dodávok  jednotlivých komponentov a zariadení. Ďalší členovia konzorcia na projekt prispievajú rovnakým dielom - 1/11.  

EÚ spolu so Švajčiarskom vstupujú do projektu ITER prostredníctvom „Európskeho spoločného podniku pre ITER a rozvoj energie jadrovej syntézy (F4E)“. F4E so sídlom v Barcelone bol zriadený v roku 2007 rozhodnutím Rady (ministrov) EÚ, v jeho Správnej rade má zastúpenie každý ČŠ EÚ-27, Švajčiarsko a Komisia. Správna rada zasadá spravidla 3-4 krát ročne, v prípade potreby môže jej predseda zvolať aj mimoriadne zasadnutie. Navrhuje a schvaľuje odporúčania a rozhodnutia, zodpovedná za implementáciu aktivít F4E.

Podľa najnovších odhadov prestavuje európsky príspevok vo fáze výstavby projektu ITER (výstavba, prevádzka, rezerva – náklady na nepredvídateľné udalosti) 7.2 miliárd EUR (BEUR) v cenách roku 2008. Aj po predložení podrobného plánu na dosiahnutie úspor sa ukázalo, že v krátkodobom hľadisku EÚ potrebuje ďalších 1.4 BEUR, konkrétne na pokrytie nákladov na roky 2012-2013, keď konštrukčná fáza, na ktorej sa podieľa prevažnou mierou EÚ, vyžaduje maximum výdavkov. V decembri 2011 došlo k dohode o financovaní projektu v roku 2012 v rámci trialógu (EK, Rada EÚ, EP) o dodatočnom financovaní projektu, a to výhradne z vnútorných zdrojov formou vhodnej kombinácie prerozdelenia finančných prostriedkov medzi kapitolami 1a, 2 a 5. Predovšetkým sa zohľadnili nevyužité rozpočtové prostriedky. V súčasnosti prebiehajú interné rokovania v Komisii o financovaní projektu v roku 2013.  Presné sumy a podmienky však určí trialóg.

Hlavným bodom mimoriadneho zasadnutia 23.10.2012 bola voľba nového riaditeľa F4E. F.Briscoe (UK), ktorý v roku 2009 nahradil vo funkcii prvého riaditeľa D.Gambiera (EK) dosiahol dôchodkový vek a podľa pravidiel EK túto funkciu už ďalej nemôže zastávať. 

EK vypísla na pozíciu riaditeľa F4E začiatkom roku 2012 výberové konanie. Podľa informácií EK (H.Pero) o túto pozíciu prejavilo záujem niekoľko sto uchádzačov, z ktorých však len 45 spĺňalo kritériá. Tento počet sa po interview (7.8.2012, Brusel) znížil na 5 a neskoršie na 3. Kolégium (komisárov) na svojom zasadnutí 17.10.2012 na základe návrhu komisára G.Öttingera odporučilo Správnej rade F4E zvoliť budúceho riaditeľa z dvoch kandidátov.

2) Výsledky rokovania 

Správna rada na svojom 25. zasadnutí 23. októbra 2012 :
1.	Schválila navrhovaný program 25. zasadnutia. 
2.	Vzala na vedomie správu svojho predsedu (S.Ward).
3.	Vzala na vedomie ústne informácie Komisie (H.Pero - poverený vedením Direktoriátu K (Energetika) Generálneho direktoriátu pre výskum a inovácie EK po skončení funkčného obdobia R.Liberaliho).
4.	V dvojkolových voľbách zvolila tajným hlasovaním H.Bindsleva (DK) za nového riaditeľa F4E.
5.	Odsúhlasila termín ďalšieho zasadnutia Správnej rady :
-	10.-11.12.2012 
6.	Schválila sumár záverov 25. zasadnutia Správnej rady.

5.  Závery

Správna rada F4E zvolila za nového riaditeľa „Spoločného európskeho podniku pre ITER a rozvoj energie jadrovej syntézy (F4E)“ H.Bindsleva (DK).

6.   Prehľad prinesenej dokumentácie a miesto jej uloženia
Dokumenty prerokovávané na zasadnutí Správnej rady nie sú verejné, majú dôverný charakter (sú určené len pre členov Správnej rady), sú uložené u účastníka cesty na Elektrotechnickom ústave SAV. 

7.   Osobitne vyhodnotený očakávaný prínos ZPC
Povinnosť zúčastniť sa na zasadnutí Správnej rady F4E vyplýva zo štatútu F4E a je priamym dôsledkom pristúpenia ČŠ do spoločenstva EURATOM v roku 2004.

8.    Spôsob zverejnenia výsledkov ZPC, prenos získaných informácií
MŠVVŠ SR (Sekcia vedy a techniky), Úrad jadrového dozoru SR, Ministerstvo hospodárstva SR

Súhlasím so zverejnením správy na internete

Dátum : 29.10.2012

Správu vypracoval : Jozef Pitel,
                                   účastník cesty

Správu schválil :   Ing. Róbert Szabó, PhD 
                                poverený vedením Sekcie VaT MŠVVaŠ SR